La delegació de Comerç i Mercats inaugura el Mercat de Reis del Port de Sagunt
30 de desembre 2021

![](/media/t3knq22a/c_entrada.jpg?width=850&height=566.9886363636364)

La delegació de Comerç i Mercats ha inaugurat esta vesprada en el passeig Doctor Fleming, al costat del Triangle Umbral del Port de Sagunt, el tradicional mercat de Reis, el qual romandrà en esta ubicació des del 30 de desembre fins al 6 de gener. En ell es podran adquirir productes artesanals típics de les dates nadalenques com: torrons, pastes nadalenques, caramels artesanals, joguets, carbó, etc. A més, també compta amb un bar a la disposició del públic amb menjar i beguda.

Este acte inaugural ha comptat amb la presència de l'alcalde de Sagunt, Darío Moreno; la regidora de Comerç i Mercats, Ana María Quesada i altres regidors i regidores de la corporació municipal.

![](/media/uwdow0a3/c_grupo.jpg?width=850&height=566.9886363636364)

En eixe sentit, la regidora de Comerç i Mercats, Ana María Quesada, ha animat a la ciutadania a que visite el mercat: «**Este mercat és molt similar al de Nadal, l'única cosa diferent és la distribució de les parades, la decoració i que hi ha un bar amb menjar i beguda a la disposició del públic. Esperem que este mercat de Reis tinga tant èxit com el de la Glorieta a Sagunt i animem a tota la ciutadania a que el visite i a que compre en els comerços locals que hi han allí situats els seus detalls per a esta festivitat**».

Per la seua part, l'alcalde de Sagunt, Darío Moreno, ha incidit en la importància de consumir en el comerç local en estes dates: «**Un mercat connectat amb l'artesania, amb la nostra tradició i que pretén ser un valor afegit estos dies de Nadal. Pretén dinamitzar la vida i el carrer del nostre municipi alhora que vivim les nostres tradicions. També tindrà alguns esdeveniments d'entreteniment que agradaran als més xicotets i esperem que també als majors**». D'eixa manera, l'alcalde ha convidat als veïns i veïnes a que compren en el comerç local, que és el que sempre pretenen a través de totes les activitats i campanyes que es llancen des del departament de Comerç i Mercats: «**Una ciutat amb comerç minorista és una ciutat viva, però necessita que totes i tots, amb les nostres xicotetes accions de consum, els ajudem i els recolzem**».

La tipologia dels productes que s’oferixen en els mercats nadalencs va des d'alimentació típica de nadal (torrons, confits, massapans, mantegades, xocolate, dolços nadalencs, rebosteria o castanyes) fins a elements de decoració nadalenca (boles de decoració, cintes de nadal, serpentines, garlandes, veles o articles artesanals). Així mateix, també hi haurà parades de plantes i arbres de nadal, d'articles relacionats amb el pessebre tradicional i els seus complements, parades de joguets, d'articles escolars, d'articles de broma, llepolies, articles de regal i articles d'artesania, ceràmica i cistelleria.

![](/media/xv4nko0w/c_sossagunto.jpg?width=850&height=566.9886363636364)

Durant l'acte d'inauguració ha actuat el grup local Locomotora Jazz Band, una banda de Dixieland al més pur estil ‘Nova Orleans’. La banda està integrada per Manuel Díaz Martínez (trompeta), Alberto Martínez Pérez (clarinet), José Miguel Ramírez Lozano (trombó), Jorge García Chavarría (banjo) i José Antonio Oriola Angresola (contrabaix). Tots ells músics professionals i amb una llarga experiència, tant en el terreny clàssic com en el modern. Cal destacar que el mercat comptarà amb les oportunes mesures de seguretat sanitària per a garantir la protecció de la ciutadania.

![](/media/xwkhl3vm/c_jazz.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-comerc-i-mercats-inaugura-el-mercat-de-reis-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-comerc-i-mercats-inaugura-el-mercat-de-reis-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-comerc-i-mercats-inaugura-el-mercat-de-reis-del-port-de-sagunt/ "Linked In")
*   [](mailto:?body=https://aytosagunto.es/va/actualitat/la-delegacio-de-comerc-i-mercats-inaugura-el-mercat-de-reis-del-port-de-sagunt/)